## Educació inclourà en el Pla Estratègic d'Infraestructures per a Centres d'Educació Especial les obres del CEIP Joan Fuster de Manises

*** Este centre compta amb un gran nombre d’alumnes amb diversitat funcional motora
* La Conselleria insta l’Ajuntament de la localitat a agilitzar les obres dels CEIP Félix Rodríguez de la Fuente i Benjamín Benlloch, sobre els quals té competència delegada**

El director general d’Infraestructures Educatives, José María Larena, ha anunciat que la Conselleria d’Educació, Cultura, Universitats i Ocupació assumirà les obres del CEIP Joan Fuster de Manises.

El director general ha visitat els centres educatius Joan Fuster, Félix Rodríguez de la Fuente i Benjamín Benlloch del municipi en el qual ha conegut l’estat de les obres que s’estan realitzant en estos centres, i sobre els quals té la competència l’Ajuntament de la localitat.

La Conselleria d’Educació assumirà les obres del CEIP Joan Fuster, el centre que més urgix perquè té un gran nombre d’alumnes amb diversitat funcional motora. El director general d’Infraestructures ha recordat que per al Govern Valencià “l’alumnat amb necessitats educatives especials és prioritari”, com demostren diferents mesures adoptades com la possibilitat de prolongar l’escolarització fins als 22 anys o l’elaboració d’un pla estratègic d’infraestructures per a centres d’educació especial.

Les actuacions que es duran a terme en este centre, entre altres, són la instal·lació d’un nou ascensor; substituir la claraboia de la coberta; cobrir la pista esportiva; adequar la casa del conserge a biblioteca; plantació estratègica de nous arbres i l’ampliació de l’edifici auxiliar que allotja la cuina i despatxos de professors.

A més, s’actualitzarà pressupost de demolició de l’edifici d’Infantil del centre educatiu a preus actuals de la construcció.

**Agilitzar obres de l’Ajuntament**

D’altra banda, des de la Conselleria d’Educació s’està estudiant l’estat de la resta de centres educatius del municipi. En eixe sentit, s’ha instat l’Ajuntament de Manises que accelere les obres que encara queden per acabar en els CEIP Félix Rodríguez de la Fuente i Benjamín Benlloch, sobre els quals té competència delegada.

José María Larena ha recordat que l’Ajuntament de Manises va sol·licitar a la Conselleria posposar l’inici de curs perquè les obres no estaven acabades, petició que es va autoritzar. “No obstant això, l’alumnat ja porta un mes de classes i conviuen amb obres sense acabar, per la qual cosa l’Ajuntament ha d’accelerar l’adequació dels centres”.

Fecha: 16/10/2024